**Ford širi ponudbo avtodomov Nugget naslednje generacije z novo različico Active in z daljšo medosno razdaljo**

* Ponudbi avtodomov Ford Transit Custom Nugget se pridružujeta različica Active z robustnim oblikovanjem za pustolovski življenjski slog in izvedba z daljšo medosno razdaljo, ki ponuja dodaten prostor in možnosti za shranjevanje
* Fordov avtodom naslednje generacije Nugget je zdaj možno naročiti z novimi pogonskimi sklopi, ki povečujejo prilagodljivost, vključno s priključnim hibridom in štirikolesnim pogonom
* Nove različice bodo javnosti prvič predstavljene na sejmu Caravan Salon v Düsseldorfu v Nemčiji od 30. avgusta do 8. septembra 2024

**09. september 2024** – Ford širi svojo paleto avtodomov Transit Custom Nugget naslednje generacije in ponuja nove različice in napredne funkcije, zasnovane za večjo vsestranskost in udobje na poti in na ‘postojanki’.

Nova različica Active dodaja robusten videz in opremo, ki podpira življenjski slog ljubiteljev dejavnosti na prostem, medtem ko izvedba z daljšo medosno razdaljo ponuja prostornejšo kuhinjo in shranjevalne prostore, da lahko uporabniki kar najbolje izkoristijo avtodom in uživajo v odlični izkušnji.

Povsem novega Transita Custom Nugget je zdaj mogoče naročiti tudi kot prilagodljivi priključni hibrid in s štirikolesnim pogonom – ti možnosti je Ford obljubil [ob prvi predstavitvi nove generacije avtodoma](https://media.ford.com/content/fordmedia/feu/en/news/2023/08/24/Ford-Reveals-Next-Generation-Nugget-Camper-Van.html) lani poleti z opremo Titanium z nagibno streho, motorjem EcoBlue s 170 KM in osemstopenjskim samodejnim menjalnikom.1,2

“Naša paleta različic modela Transit Custom Nugget premika meje ponudbe kompaktnih avtodomov,” je povedal Barry Quested, produktni vodja modela Ford Transit Custom Nugget. “Prisluhnili smo odzivom naših strank in zagotovili funkcije, ki jim bodo pomagale ustvariti nepozabna doživetja z Nuggetom – od nadgradenj aktivnega življenjskega sloga in pametnejših prostorskih rešitev do naprednih pogonskih sklopov, vključno z vsestranskim pogonom PHEV za mestno vožnjo brez emisij in štirikolesnim pogonom za raziskovanje zahtevnejših lokacij.”

Razširjena ponudba povsem novega Transita Custom Nugget, ki so jo razvili v sodelovanju z vodilnim predelovalcem avtodomov Westfalia, je bila javnosti prvič na ogled na sejmu Caravan Salon v Düsseldorfu v Nemčiji od 30. avgusta do 8. septembra 2024.

**Nova različica Active je bazni tabor za pustolovščine**

Novi Transit Custom Nugget Active,3 zasnovan za uporabnike avtodomov, ki so obenem strastni navdušenci nad pustolovščinami na prostem, nadgrajuje prvotno opremo Titanium z značilnim oblikovanjem v slogu SUV-jev, vključno z drzno masko, črnimi plastičnimi oblogami in pragi, dodatnimi zunanjimi oblogami, edinstvenimi 17-palčnimi strojno obdelanimi platišči iz lahke zlitine in zadnjimi lučmi LED.

Notranjost je opremljena s trpežno, vodoodporno tkanino sedežev, ki je zasnovana tako, da pomaga ohraniti notranjost suho in udobno po celodnevnem raziskovanju voda s kajakom ali zabavi na plaži. Tudi napredne tehnologije za vožnjo povečujejo udobje na poti: paket za pomoč vozniku serijsko vključuje pomoč za preprečevanje naleta,4 pomoč z zaviranjem pri vzvratni vožnji4 in sistem z opozarjanjem na vozila v mrtvem kotu4 za dodatno varnost na avtocesti in pri manevriranju,4 ter prilagodljivi tempomat – pri modelih s samodejnim menjalnikom tudi s funkcijo Stop&Go.4,5

Fordov pametni zaslon na dotik za avtodome (Smart Camper) omogoča centraliziran nadzor in spremljanje funkcij avtodoma, vključno z razsvetljavo, ogrevanjem, količino vode in drugimi funkcijami, ko je ta parkiran na ‘postojanki’ za nočitev ali uživanje v različnih dejavnostih.

Tako kot različica Titanium je lahko tudi Transit Custom Nugget Active opremljen s štirikolesnim pogonom, ki dopolnjuje dizelski motor EcoBlue s 170 KM in osemstopenjski samodejni menjalnik.3 Ta kombinacija zagotavlja vrhunski oprijem na grobih in spolzkih površinah ter voznikom pomaga doseči oddaljene lokacije za kampiranje in dejavnosti na prostem. Transit Custom Nugget Active ponuja tudi vlečno zmogljivost do 2,3 tone za prevažanje opreme, vključno s prikolicami za čolne in konje.6

**Več prostora izboljša izkušnjo dóma, ko nismo domá**

Nova izvedba Transita Custom Nugget z daljšo medosno razdaljo je na voljo v različicah Titanium in Active ter s celotno paleto pogonskih sklopov. Prostornejši model, razvit za dodatno udobje na daljših potovanjih, nadgrajuje priljubljeno večobmočno edinstveno razporeditev notranjosti, po kateri Nugget izstopa v svojem segmentu.

Zagotavlja večji kuhinjski prostor z večjim delovnim pultom za pripravo hrane ter izboljšano shrambo za posodo in pripomočke. Na drugi strani bivalnega prostora navdušuje več prostorov za shranjevanje, vključno z večjo vgrajeno garderobno omaro, ki pomaga ohranjati pospravljeno in urejeno notranjost. Pustolovci, ki uživajo v bivanju daleč od urejenih infrastruktur, bodo lahko z daljšo medosno razdaljo izbrali tudi alternativno notranjo ureditev, ki vključuje vgrajeno stranišče.

Tako standardna kot daljša medosna razdalja ponujata razkošno opremo, ki so jo napovedali ob uvedbi modela, vključno z vgrajeno kuhalno ploščo in pomivalnim koritom, ki ju dopolnjuje serijski grelnik za toplo vodo. Notranjost vključuje tudi ogrevana vrtljiva sprednja sedeža za večje udobje, praktičen vgradni hladilnik za učinkovito shranjevanje in širše postelje z izbirno možnostjo ogrevanja spodnje postelje. Poleg tega je večnamenski sistem Smart Camper z zaslonom na dotik opremljen z merilnikom naklona, ki pomaga izravnati vozilo pri parkiranju na neravni podlagi.

**Pogon PHEV za vrhunsko prilagodljivost**

Kupci lahko zdaj naročijo tudi Transit Custom Nugget z izjemno varčnim pogonom PHEV,3 zelo podobnim tistemu, s katerim je opremljena Ford Kuga Plug-In Hybrid2,7 – [najbolje prodajani PHEV v Evropi v zadnjih treh letih](https://media.ford.com/content/fordmedia/feu/gb/en/news/2022/01/31/ford-kuga-plug-in-hybrid-drivers-skip-the-fuel-stops-to-slash-th.html#:~:text=The%20Kuga%20Plug%2DIn%20Hybrid,more%20than%2017%20per%20cent.).8 Ta združuje 2,5‑litrski bencinski motor z Atkinsonovim ciklom, elektromotor in baterijo z uporabno kapaciteto 11,8 kWh, kar zagotavlja skupno sistemsko moč 233 KM za lahkotna dolga potovanja in možnost izključno električne vožnje v mestnih okoljih z omejitvijo izpustov, v mirnih kampih ali divjini.

Inovativna zasnova vključuje tudi e-grelnik, ki zagotavlja energetsko učinkovito ogrevanje s priklopom na električno omrežje v kombinaciji z običajnim grelnikom za uporabo zunaj omrežja. Pogonsko baterijo je mogoče polniti prek priključkov z izmeničnim tokom z uporabo priloženega kabla z načinom 3 ali dodatno razpoložljivega kabla z načinom 2.9

Cene ter možnost sprejemanja naročil za naš trg bodo predstavljene v kratkem.

# # #

1 Ford Transit Custom Nugget Titanium z 2,0-litrskim dizelskim motorjem EcoBlue s 170 KM – homologirani izpusti CO2 224–239 g/km, homologirana poraba goriva 8,5–9,1 l/100 km.

2 Navedena poraba goriva/energije, izpusti CO2 in doseg z električnim pogonom po WLTP so izmerjeni v skladu s tehničnimi zahtevami in specifikacijami zadnje različice Evropskih uredb (EC) 715/2007 in (EU) 2017/1151. Uporabljeni standardni preskusni postopki omogočajo primerjavo med različnimi tipi vozil in različnimi proizvajalci.

3 Uradno homologirani podatki o porabi goriva, izpustih CO2 in dosegu z izključno električnim pogonom bodo objavljeni pred začetkom prodaje. V skladu s svetovno usklajenim preskusnim postopkom za lahka vozila (WLTP).

4 Funkcije za pomoč vozniku dopolnjujejo in ne nadomeščajo voznikove pozornosti, presoje in potrebe po upravljanju vozila. Prav tako niso nadomestek za varno vožnjo. Glede podrobnosti in omejitev glejte navodila za uporabo vozila.

5 Če je zaustavitev daljša od treh sekund, mora voznik za nadaljnje delovanje sistema posredovati s pritiskom na gumb ‘RES’ ali stopalko za pospeševanje.

6 Največja vlečna obremenitev je odvisna od tovora, konfiguracije vozila, dodatne opreme in števila potnikov.

7 Kuga Plug-In Hybrid: homologirani izpusti CO2 20–28 g/km, homologirana poraba goriva 0,9–1,2 l/100 km, homologirani doseg z izključno električnim pogonom 60–69 km, vse po WLTP.

8 Kuga Plug-In Hybrid je bila po podatkih JATO Dynamics in IHS Markit najbolje prodajani PHEV v Evropi v celotnem letu 2021, 2022 in 2023.

9 Doseg in čas polnjenja temeljita na računalniških simulacijah proizvajalca in metodologiji za izračun ocenjenega dosega. Stopnja polnjenja se zmanjšuje, ko je baterija skoraj povsem napolnjena. Glede na čase polnjenja v konicah in stanje napolnjenosti baterije se lahko individualni rezultati razlikujejo. Dejanski doseg se lahko razlikuje glede na dejavnike, kot so temperatura, način vožnje, profil poti, vzdrževanje vozila ter starost in stanje litij-ionske baterije.

*Ford, globalna ameriška blagovna znamka, ki je že več kot 100 let vtkana v tkanino Evrope, si prizadeva za svobodo gibanja, ki gre z roko v roki s skrbjo za planet in drug za drugega. Družba s svojim načrtom Ford+ s poslovnimi enotami Model e, Ford Pro in Ford Blue pospešuje evropsko preobrazbo v popolnoma električno in ogljično nevtralno prihodnost do leta 2035. Družba vodi z novimi drznimi električnimi vozili, ki so zasnovana z mislijo na evropske voznike, in z inovacijami na področju storitev, ki pomagajo ljudem pri povezovanju, razvoju skupnosti in uspehu podjetij. Prodaja in servisiranje Fordovih vozil sta zagotovljena na 50 posameznih evropskih trgih, poslovanje pa vključuje tudi družbo Ford Motor Credit Company, oddelek za podporo strankam (Ford Customer Service Division) in 14 proizvodnih obratov (osem v popolni lasti in šest nekonsolidiranih obratov skupnih podjetij) s štirimi centri v Kölnu v Nemčiji, Valencii v Španiji ter v naših skupnih podjetjih v Craiovi v Romuniji in Kocaeliju v Turčiji. Ford zaposluje približno 32.000 ljudi v svojih obratih v popolni lasti in konsolidiranih skupnih podjetjih ter približno 56.000 ljudi, če upoštevamo nekonsolidirana podjetja po Evropi. Več informacij o podjetju, njegovih izdelkih in storitvah družbe Ford Credit lahko preberete na spletni strani corporate.ford.com.*

|  |  |
| --- | --- |
| **Stik:** | Katja Hvala |
|  | Summit motors Ljubljana |
|  | +3861 25 25 116 |
|  | katja.hvala@summitmotors.si |